Емяльян Кліментавіч Азаранка

Емяльян Кліментавіч Аза́ранка () — беларускі філосаф, доктар філасофскіх навук (1962), прафесар (1962).

 Біяграфія 
Нарадзіўся 17 ліпеня 1908 года ў вёсцы Узнікі  Магілёўскай губерні (сучасны аграгарадок Красная Слабада ў  Магілёўскай вобласці Беларусі).

У 1929 годзе скончыў Магілёўскі педагагічны тэхнікум і да 1932 года працаваў у Ветрынскім раёне ў дзіцячым доме. У 1938 годзе скончыў астранома-геадэзічнае аддзяленне матэматыка-механічнага факультэта Ленінградскага ўніверсітэта. У 1938—1939 гг. — намеснік дырэктара па навучальнай і навуковай рабоце Арлоўскага педагагічнага інстытута. У 1939—1941 гг. на пасадах дырэктара настаўніцкага інстытута і педагагічнага тэхнікума ў Чарапаўцы, у 1941—1944 гг. намеснік дырэктара Валагодскага педагагічнага інстытута.

У 1944—1949 гг. Е. К. Азаранка на партыйнай рабоце — загадчык сектарам навукі і вышэйшых навучальных устаноў, кансультант аддзела прапаганды і агітацыі ЦК КПБ. Адначасова ў 1946—1949 гг. — старшы выкладчык кафедры ў Беларускім інстытуце народнай гаспадаркі. У 1948 годзе скончыў факультэт грамадскіх навук завочнай вышэйшай партыйнай школы пры ЦК УКП(б), у 1949—1950 гг. вучыўся на курсах дысертантаў Акадэміі грамадскіх навук пры ЦК УКП(б). У 1950 годзе абараніў кандыдацкую дысертацыю на тэму «Барацьба М. В. Ламаносава за матэрыялізм супраць ідэалізму ў прыродазнаўстве». У 1950—1954 гг. — прарэктар па навучальнай рабоце, з 1951 года — дацэнт кафедры гістарычнага і дыялектычнага матэрыялізму Беларускага дзяржаўнага ўніверсітэта. У 1954—1956 гг. у дактарантуры Інстытута філасофіі Акадэміі навук СССР. З 1956 г. — у Беларускім дзяржаўным універсітэце. У 1957—1972 гг. — загадчык кафедрай гістарычнага і дыялектычнага матэрыялізму Мінскага медыцынскага інстытута. У 1961 годзе абараніў доктарскую дысертацыю на тэму «Светагляд М. В. Ламаносава». У 1972—1974 гг. — прафесар кафедры марксісцка-ленінскай філасофіі Мінскага медыцынскага інстытута, у 1974—1975 гг. — прафесар-кансультант.

Памёр 22 лютага 1988 года ў Мінску. Пахаваны ў Мінску на Паўночных могілках.

 Навуковая і грамадская дзейнасць 
Вучонаму належаць працы па праблемах дыялектычнага матэрыялізму, сацыялістычнай філасофіі і культуры. Займаўся вывучэннем філасофскіх поглядаў М. В. Ламаносава. Шэраг сваіх прац прысвяціў светапогляду палітычных дзеячаў. Падрыхтаваў 8 кандыдатаў навук.

Аўтар больш за 60 навуковых прац, у тым ліку метадычнага характару. Сярод апублікаванага:
 Мировоззрение М. В. Ломоносова (1959);
 Открытие и обоснование М. В. Ломоносовым закона сохранения материи и движения (1958);
 М. В. Ламаносаў — вялікі вучоны і мысліцель (1961);
 О соотношении психического и физиологического (1963);
 Великий учёный и революционер (к 140-летию со дня рождения Ф. Энгельса) (1960).

Абіраўся дэпутатам Мінскага гарадскога і раённых Саветаў народных дэпутатаў.

 Узнагароды 
Узнагароджаны ордэнам, медалямі, Ганаровай граматай Вярхоўнага Савета БССР і Міністэрства сельскай гаспадаркі БССР.

 Крыніцы 

 Літаратура 


 Спасылкі 
 Азаренко Емельян Климентьевич (17(30).07.1908—22.02.1988)  // Сайт УА «Беларускі дзяржаўны медыцынскі ўніверсітэт»
 Азаренко Емельян Климентьевич // Сайт Быхаўскага раённага выканаўчага камітэта

Катэгорыя:Філосафы XX стагоддзя
Катэгорыя:Філосафы Беларусі
Катэгорыя:Філосафы СССР
Катэгорыя:Выкладчыкі БДМУ
Катэгорыя:Выпускнікі фізіка-матэматычнага факультэта Санкт-Пецярбургскага ўніверсітэта
Катэгорыя:Выкладчыкі БДЭУ
Катэгорыя:Выпускнікі Сацыяльна-гуманітарнага каледжа (Магілёў)
Катэгорыя:Члены КПСС
Катэгорыя:Выкладчыкі БДУ